S-159/2016

Mál þetta var höfðað með ákæru lögreglustjórans á Suðurnesjum, útgefinni 18. apríl 2016, á hendur I-kk-þgf Á-kk-þgf H-kk-þgf, kt. [...], Kársnesbraut 49 í Kópavogi.

Ákærða er gefið að sök brot gegn 2. gr. sbr. 5. og 6. gr. laga nr. 65/1974 um ávana- og fíkniefni „með því að hafa miðvikudaginn 11. desember 2013 staðið að innflutningi á samtals 116,40 g af kókaíni, sem hafði að meðaltali 88% styrkleika. Fíkniefnin flutti ákærði til landsins sem farþegi með flugi WW-404 frá París, Frakklandi, falin innvortis í líkama sínum í fjórum pakkningum.“

Þess er krafist að ákærði verði dæmdur til refsingar og til greiðslu alls sakarkostnaðar. Þá er gerð krafa um upptöku á framangreindum fíkniefnum.

Ákærði hefur fyrir dómi skýlaust játað brot sitt og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem honum er gefin að sök í ákæru og er þar réttilega heimfærð til refsiákvæða.

Samkvæmt sakavottorði ákærða, sem er 31 árs gamall, hefur hann frá árinu 2007 alls sex sinnum gengist undir sektargreiðslu fyrir brot gegn lögum um ávana- og fíkniefni, síðast 24. nóvember 2010. Þá var hann með dómi Héraðsdóms Reykjaness 12. október 2011 dæmdur í 60 daga fangelsi, skilorðsbundið til tveggja ára, fyrir þjófnaðarbrot og brot gegn 1. mgr. sbr. 2. mgr. 45. gr. a. umferðarlaga. Með dómi Héraðsdóms Suðurlands 19. september 2013 var ákærði dæmdur í þriggja mánaða fangelsi, skilorðsbundið til þriggja ára, fyrir smávægilegt brot gegn lögum um ávana- og fíkniefni og þjófnaðarbrot og var skilorðsdómurinn frá 12. október 2011 þá dæmdur upp. Hafði þessi seinni skilorðsdómur ekki verið birtur ákærða þegar hann framdi það brot, sem mál þetta varðar, og fól það því ekki í sér rof á skilorði. Samkvæmt 60. gr. almennra hegningarlaga verður á hinn bóginn að taka þann dóm upp og ákveða í einu lagi refsingu vegna beggja brotanna samkvæmt 77. gr. sömu laga. Þykir refsing ákærða samkvæmt 1. mgr. 5. gr. laga nr. 65/1974 að þessu gættu hæfilega ákveðin fangelsi í sjö mánuði.

Veruleg töf varð á saksókn í málinu sem ákærða verður ekki um kennt. Þannig liðu tvö ár og fjórir mánuðir frá framningu brots og þar til ákæra var gefin út og ekki verður annað séð en að rannsókn málsins hafi að fullu lokið í byrjun febrúar 2014. Er málsmeðferðin að þessu leyti í andstöðu við ákvæði 3. mgr. 18. gr. laga nr. 88/2008 um meðferð sakamála, 1. mgr. 70. gr. stjórnarskrárinnar og 1. mgr. 6. gr. mannréttindasáttmála Evrópu, sbr. lög nr. 62/1994. Að því virtu verður frestað fullnustu refsingar ákærða eins og í dómsorði greinir.

Fallist er á kröfu ákæruvalds um upptöku fíkniefna.

Ákærði verður dæmdur til að greiða allan sakarkostnað málsins samkvæmt yfirliti sækjanda og ákvörðun dómsins um þóknun skipaðs verjanda, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð :

Ákærði, I-kk-nf Á-kk-nf H-kk-nf, sæti fangelsi í sjö mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 116,40 g af kókaíni.

Ákærði greiði 212.807 krónur í sakarkostnað, þar af 86.800 krónur í þóknun til skipaðs verjanda síns, S-kk-ef S-kk-ef héraðsdómslögmanns.

Þ-kk-nf I-kk-nf N-kk-nf